
Parlamentul  României

Camera  Deputaţilor
Comisia pentru sănătate şi familie
          Nr. 28/270 /25 octombrie 2012                                     

BIROULUI PERMANENT 

AL

CAMEREI DEPUTAŢILOR,

Vă înaintăm raportul asupra proiectului de Lege privind aprobarea Ordonanţei de urgenţă a Guvernului nr.6/2012 pentru completarea Ordonanţei Guvernului nr.18/2009 privind organizarea şi finanţarea rezidenţiatului,  trimis Comisiei pentru sănătate şi familie spre dezbatere,  în fond, în procedură de urgenţă, cu adresa nr. PL-x 240 din 12 iunie 2012.

În raport cu obiectul şi conţinutul reglementării, propunerea legislativă face parte din categoria legilor ordinare.
PREŞEDINTE,

Rodica NASSAR

Parlamentul  României

Camera  Deputaţilor
Comisia pentru sănătate  şi familie
         Nr. 28/270/25 octombrie 2012        
R A P O R T

asupra proiectului de Lege privind aprobarea Ordonanţei de urgenţă a Guvernului nr.6/2012 pentru completarea Ordonanţei Guvernului nr.18/2009 privind organizarea şi finanţarea rezidenţiatului (PLx240/2012)

 În conformitate cu prevederile art.95 din Regulamentul Camerei Deputaţilor, Comisia pentru sănătate şi familie a fost sesizată, prin adresa nr. PLx 240 din 12 iunie 2012, în fond, în procedură de urgenţă, cu dezbaterea asupra proiectului de Lege privind aprobarea Ordonanţei de urgenţă a Guvernului nr.6/2012 pentru completarea Ordonanţei Guvernului nr.18/2009 privind organizarea şi finanţarea rezidenţiatului.
La întocmirea prezentului raport, Comisia a avut în vedere:

-     avizul Consiliului Legislativ nr.238/26.03.2012;

- avizul Comisiei juridice, de disciplină şi imunităţi nr.PLx240/20.06.2012;
-   avizul Comisiei pentru învăţământ, ştiinţă, tineret şi sport nr.29/108/19.06.2012;

- avizul Comisiei pentru buget, finanţe şi bănci nr.22/175/27.06.2012;

- avizul Comisiei pentru muncă şi protecţie socială nr.27/185/20.09.2012;
- punctul de vedere al Ministerului Sănătăţii nr.53673/23.10.2012.
Proiectul de lege are ca obiect de reglementare completarea Ordonanţei Guvernului nr.18/2009 privind organizarea şi finanţarea rezidenţiatului, cu modificările şi completările ulterioare, în sensul acordării, astfel cum rezultă din cuprinsul Notei de fundamentare, cadrelor didactice universitare titulare în instituţiile de învăţământ superior medical, medico-dentar şi farmaceutic uman, prin excepţie de la prevederile art.1 alin.(1) şi art.15, a titlului de medic specialist, de medic dentist specialist sau de farmacist specialist şi, respectiv, a gradului de medic primar, medic dentist primar sau farmacist primar, după caz, la înfiinţarea unei noi specialităţi medicale, medico-dentare sau farmaceutice.
Comisia pentru sănătate şi familie  propune Plenului Camerei Deputaţilor, adoptarea proiectului de Lege privind aprobarea Ordonanţei de urgenţă a Guvernului nr.6/2012 pentru completarea Ordonanţei Guvernului nr.18/2009 privind organizarea şi finanţarea rezidenţiatului, în forma înaintată de către Senat.
La dezbaterile care au avut loc în şedinţa comisiei din 23 octombrie 2012, a participat, în calitate de invitat, în conformitate cu prevederile art.55 din Regulamentul Camerei Deputaţilor, republicat, domnul Răzvan Vulcănescu – secretar de stat în cadrul Ministerului Sănătăţii. La lucrările comisiei au fost prezenţi 13 deputaţi din totalul de 16 membri.
Raportul comisiei a fost adoptat cu unanimitate de voturi.
În raport cu obiectul şi conţinutul reglementării, propunerea legislativă face parte din categoria legilor ordinare.
Proiectul de lege a fost adoptat de Senat în şedinţa din 29 mai 2012, în calitate de primă Cameră sesizată. 
Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor.

PREŞEDINTE,

Rodica NASSAR

Şef birou – Gheorghe Marinescu

Întocmit,

Consilier – Livia Spînu

